b'\n_START_ARTICLE_\nAnnegret Kramp-Karrenbauer\n_START_SECTION_\nNuoruus, opiskelu ja perhe\n_START_PARAGRAPH_\nAnnegret Kramp syntyi V\xc3\xb6lklingeniss\xc3\xa4 vuonna 1962. Kuusilapsisen perheen is\xc3\xa4 oli erityiskoulun rehtori ja \xc3\xa4iti koti\xc3\xa4iti. Annegret kasvoi P\xc3\xbcttlingeniss\xc3\xa4, miss\xc3\xa4 h\xc3\xa4n k\xc3\xa4vi peruskoulun. Lukion Annegret k\xc3\xa4vi V\xc3\xb6lklingeniss\xc3\xa4._NEWLINE_Kramp liittyi jo lukioaikanaan vuonna 1981 kristillisdemokraattiseen unioniin. Seuraavana vuonna h\xc3\xa4n aloitti yliopisto-opintonsa ja meni naimisiin kaivosinsin\xc3\xb6\xc3\xb6ri Helmut Karrenbauerin kanssa. Karrenbauereille on syntynyt liittonsa aikana kolme lasta.\n_START_SECTION_\nKaupunginvaltuustosta ammattipoliitikoksi\n_START_PARAGRAPH_\nKramp-Karrenbauer valittiin ensimm\xc3\xa4isen kerran vuonna 1984 P\xc3\xbcttlingenin kaupunginvaltuustoon. H\xc3\xa4n istui valtuustossa vuoteen 2000 asti ja uudestaan vuodet 2009\xe2\x80\x932011. Kramp-Karrenbauer valmistui vuonna 1990 maisteriksi politiikan tutkimuksesta ja julkisoikeudesta. Valmistumisensa j\xc3\xa4lkeen h\xc3\xa4nest\xc3\xa4 tuli ammattipoliitikko, kun h\xc3\xa4net valittiin Saarlandin CDU:n poliittiseksi suunnittelijaksi._NEWLINE_Kramp-Karrenbauer valittiin marraskuussa 2000 Saarlandin sis\xc3\xa4ministeriksi Klaus Meiserin seuraajaksi. H\xc3\xa4n oli ensimm\xc3\xa4inen nainen teht\xc3\xa4v\xc3\xa4ss\xc3\xa4. Kramp-Karrenbauer toimi sis\xc3\xa4ministerin\xc3\xa4 seitsem\xc3\xa4n vuoden ajan, ja sai vuonna 2004 lis\xc3\xa4ksi nais- ja perheasiat hoidettavakseen. Saarlandin hallituksessa kierr\xc3\xa4tettiin syyskuussa 2007 ministereit\xc3\xa4, ja Kramp-Karrenbauer sai koulutus-, perhe-, naisasia- ja kulttuuriministerin teht\xc3\xa4v\xc3\xa4t. Marraskuun 2009 vaalien j\xc3\xa4lkeen Kramp-Karrenbauerista tuli ministeri, jonka vastuulla olivat muun muassa ty\xc3\xb6-, perhe- ja sosiaaliasiat._NEWLINE_Kramp-Karrenbauer oli noussut 2000-luvun ensimm\xc3\xa4isell\xc3\xa4 vuosikymmenell\xc3\xa4 Saarlandin suosituimmaksi poliitikoksi, vaikka h\xc3\xa4n oli sosiaaliasioiden ministerin\xc3\xa4 vastuussa sosiaaliturvan leikkauksista. Saarlandin p\xc3\xa4\xc3\xa4ministeri Peter M\xc3\xbcller valitsi Kramp-Karrenbauerin seuraajakseen, ja elokuussa 2011 Kramp-Karrenbauer voitti pienell\xc3\xa4 erolla sosiaalidemokraattisen puolueen Heiko Maasin.\n_START_SECTION_\nSaarlandin p\xc3\xa4\xc3\xa4ministerin\xc3\xa4\n_START_PARAGRAPH_\nKramp-Karrenbauer oli ensimm\xc3\xa4inen nainen Saarlandin osavaltion johdossa. H\xc3\xa4n asetti t\xc3\xa4rkeimm\xc3\xa4ksi teht\xc3\xa4v\xc3\xa4kseen osavaltion itsem\xc3\xa4\xc3\xa4r\xc3\xa4\xc3\xa4misoikeuden s\xc3\xa4ilytt\xc3\xa4misen, sill\xc3\xa4 toukokuussa 2011 osavaltio oli asetettu Stabilit\xc3\xa4tsratin valvontaan. Kramp-Karrenbauer ilmoitti tammikuussa 2012 uusista osavaltiovaaleista, kun hallituskoalitio kaatui. Monet kritisoivat h\xc3\xa4nen ratkaisuaan, mutta maaliskuussa pidetyiss\xc3\xa4 vaaleissa CDU ja SPD saivat enemmist\xc3\xb6n parlamenttiin. Puolueet sopivat hallitusyhteisty\xc3\xb6st\xc3\xa4, ja Kramp-Karrenbauer valittiin toistamiseen Saarlandin p\xc3\xa4\xc3\xa4ministeriksi._NEWLINE_Kramp-Karrenbauer valittiin marraskuussa 2012 uudestaan Saarlandin CDU:n puheenjohtajaksi. H\xc3\xa4n sai \xc3\xa4\xc3\xa4nestyksess\xc3\xa4 per\xc3\xa4ti 98,2 prosenttia \xc3\xa4\xc3\xa4nist\xc3\xa4. Saarlandin osavaltiovaaleissa maaliskuussa 2017 CDU sai 40,7 prosenttia \xc3\xa4\xc3\xa4nist\xc3\xa4, kun se oli vuoden 2012 vaaleissa saanut 35,2 prosenttia. Kramp-Karrenbauer sai jatkokauden osavaltion p\xc3\xa4\xc3\xa4ministerin\xc3\xa4.\n_START_SECTION_\nNousu CDU:n puheenjohtajaksi\n_START_PARAGRAPH_\nKramp-Karrenbauer vaihtoi vuonna 2018 osavaltiopolitiikan liittovaltiotasolle, kun h\xc3\xa4nest\xc3\xa4 tuli helmikuussa CDU:n puoluesihteeri. Angela Merkel ilmoitti lokakuussa luopuvansa CDU:n puheenjohtajuudesta. Kramp-Karrenbauer julkisti pian t\xc3\xa4m\xc3\xa4n j\xc3\xa4lkeen puheenjohtajaehdokkuutensa. Kramp-Karrenbauer sai joulukuussa puheenjohtajavaalien toisella kierroksella 517 \xc3\xa4\xc3\xa4nt\xc3\xa4, kun h\xc3\xa4nen vastaehdokkaansa Friedrich Merz sai 482 \xc3\xa4\xc3\xa4nt\xc3\xa4.'